**Christian Bjelland** (født 29. januar 1954) er en norsk næringslivsleder, kunstsamler og tidligere styreleder ved Nasjonalmuseet for kunst.

Liv og virke
------------

Bjelland var elev ved Sedbergh School, tok B.A. ved Dartmouth College i 1976 og M.B.A. ved Harvard Business School i 1978.

Bjelland var i perioden 1978-1982 ansatt i The Boston Consulting Group i London.[] Han er i dag administrerende direktør og fjerde generasjons eier av Chr. Bjelland & Co. AS.[]

Bjelland er styremedlem i Institusjonen Fritt Ord (2001–), Sibelius Selskapet (2000–) og i Snøhetta AS (2016-). Han er tidligere styreleder i Kværner ASA (1996–2001), nestleder i styret i Den norske Bank ASA (1990-1996) og styremedlem ved Oslo Børs. Bjelland har tidligere også vært styreleder ved Stavanger kunstmuseum (1990–1998) og Museet for samtidskunst (1994–2000).[]

Bjelland ble i 2000 oppnevnt av Kulturdepartementet som leder for interimsstyret for «Prosjekt nasjonalt kunstmuseum» og var en av hovedarkitektene bak planene for å samle de fire nasjonale institusjonene Nasjonalgalleriet, Museet for samtidskunst, Kunstindustrimuseet i Oslo og Norsk Arkitekturmuseum til et nytt nasjonalmuseum. Stortinget besluttet opprettelsen av Nasjonalmuseet for kunst i desember 2002, og Bjelland ble oppnevnt av Kulturdepartementet som institusjonens første styreleder, et verv han innehadde frem til oktober 2008.

Bjelland har siden midten av 1970-åren bygget opp en betydelig samling samtidskunst. Samlingens hovedfokus er norske malere fra Bjellands egen generasjon. Samlingen inneholder sentrale verk av blant annet Leonard Rickhard, Per Inge Bjørlo og Bjarne Melgaard. Et representativt utvalg av samlingen ble utstilt på Lillehammer kunstmuseum i 2006, på Stavanger kunstmuseum i 2009 og på Henie Onstad kunstsenter i 2015. Boken *Øyenvitne – Christian Bjellands samling* ble utgitt på Forlaget Press i 2006. 

Bjelland er honorær generalkonsul for Finland i Oslo.

Utmerkelser
-----------

I 1994 ble Bjelland utnevnt til ridder av 1. klasse av Finlands hvite roses orden. I 2005 ble han utnevnt til ridder av 1. klasse av St. Olavs Orden. Samme år ble han utnevnt til kommandør, og i 2017 til kommandør med stjerne, av *Finlands løves orden*.

Referanser
----------

1. ↑   Artists of the World Online, AKL Online kunstner-ID 10127373[Hentet fra Wikidata]
2. ↑   KulturNav, KulturNav-ID af8f2be7-01e3-452e-a21e-8ccf21e9c9bb, besøkt 9. oktober 2017[Hentet fra Wikidata]
3. ↑   www.kongehuset.no[Hentet fra Wikidata]
4. 1 2 3  *Hvem er hvem? 1994*. Oslo: Kunnskapsforl. 1994. s. 47. ISBN 8257304867.
5. ↑  *Norsk kunstnerleksikon: bildende kunstnere, arkitekter, kunsthåndverkere : B. 1 : A-G*. [Oslo]: Universitetsforl. 1982. s. 232. ISBN 8200056899.
6. ↑  «Christian Bjelland - Alumni - Harvard Business School». *www.alumni.hbs.edu*. Besøkt 13. september 2022.
7. ↑  *Fremmede staters konsulære representasjon i Norge*, Oslo: Utenriksdepartementet, 2016.
8. ↑  «Tildelinger av ordener og medaljer», Kongehuset. Lest 6. mai 2016.
9. ↑  «Finsk orden til honorærgeneralkonsul Christian Bjelland», Finlands Ambassade, Oslo.
10. ↑  «Honorärgeneralkonsul Christian Bjelland tilldelas kommendörstecknet av I. klass av Finlands Lejons orden» **(svensk)**. Finlands ambassaden, Oslo. 6.11.2017. Besøkt 8. november 2017.

|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** VIAF **·** GND **·** ISNI **·** SUDOC **·** KulturNav
 |